ନିର୍ମଳା ମିଶ୍ର  ୨୧ ଅକ୍ଟୋବର ୧୯୩୮   ୩୧ ଜୁଲାଇ ୨୦୨୨  ଜଣେ ଭାରତୀୟ ପ୍ରଚ୍ଛଦପଟ୍ଟ ଗାୟିକା ଥିଲେ ଓ ମୁଖ୍ୟତଃ ଓଡ଼ିଆ ତଥା ବଙ୍ଗଳା ଚଳଚ୍ଚିତ୍ର ଗୀତ ଗାନ କରିଥିଲେ । ସେ ୧୯୬୦ ଓ ୭୦ ଦଶକରରେ ଅନେକ ସଫଳ ଗୀତରେ କଣ୍ଠଦାନ କରିଥିଲେ । ତାଙ୍କୁ ଓଡ଼ିଆ ସିନେମାର ଲତା ମଙ୍ଗେସକର ହିସାବରେ ଅଭିହିତ କରାଯାଉଥିଲା । ବ୍ୟକ୍ତିଗତ ଜୀବନ ସେ ପଶ୍ଚିମବଙ୍ଗ ରାଜ୍ୟର, ମଜିଲପୁର  (ଜୟନଗର)ଠାରେ ମାତା ଭବାନୀ ଦେବୀଙ୍କଠାରୁ ଏବଂ ପିତା ମୋହିନୀମୋହନ ମିଶ୍ରଙ୍କଠାରୁ ଦୁର୍ଗା ସପ୍ତମୀ  (ଗୁରୁବାର) ତିଥିରେ ଜନ୍ମଗ୍ରହଣ କରିଥିଲେ  । ପରବର୍ତ୍ତୀ ସମୟରେ ପିତାଙ୍କ ଚାକିରି ନିମନ୍ତେ ତାଙ୍କ ପରିବାର କଲିକତାର ଚେତଲା ଅଞ୍ଚଳରେ ବସବାସ କରିଥିଲେ । ତାଙ୍କ ପରିବାରରେ ଏକ ସଙ୍ଗୀତମୟ ବାତାବରଣ ଥିଲା । ପିତା ପଣ୍ଡିତ ମୋହିନୀମୋହନ ମିଶ୍ର ଓ ବଡ଼ ଭାଇ ମୁରାରୀମୋହନ ମିଶ୍ର ଉଭୟ ପ୍ରଖ୍ୟାତ ଗାୟକ ଥିଲେ । ତାଙ୍କ ପରିବାରର ପ୍ରକୃତ ସାଙ୍ଗିଆ ବନ୍ଦୋପାଧ୍ୟାୟ  (ବାନାର୍ଜୀ) ଥିଲା  । ପରେ ତାଙ୍କ ପରିବାରକୁ  'ମିଶ୍ର'  ଉପାଧି ପ୍ରଦାନ କରାଯାଇଥିଲା । ତାଙ୍କ ପିତାଙ୍କୁ  'କାଶି ସଙ୍ଗୀତ ସମାଜ'  ତରଫରୁ  'ପଣ୍ଡିତ' ,  'ସଙ୍ଗୀତରତ୍ନ'  ତଥା  'ସଙ୍ଗୀତନାୟକ'  ଉପାଧିରେ ମଧ୍ୟ ସମ୍ମାନୀତ କରାଯାଇଥିଲା । କର୍ମଜୀବନ ପ୍ରଖ୍ୟାତ ସଙ୍ଗୀତ ନିର୍ଦ୍ଦେଶକ ବାଳକୃଷ୍ଣ ଦାସ ନିର୍ମଳା ମିଶ୍ରଙ୍କ ପ୍ରତିଭାକୁ ଜାଣିପାରି ତାଙ୍କୁ ପ୍ରଥମ କରି ୧୯୬୦ ମସିହାରେ ଶ୍ରୀ ଲୋକନାଥ ଚଳଚ୍ଚିତ୍ରରେ କଣ୍ଠଦାନ କରିବାକୁ ସୁଯୋଗ ଦେଇଥିଲେ । ସେ କଣ୍ଠଦାନ କରିଥିବା ପ୍ରମ୍ମୁଖ ଚଳଚ୍ଚିତ୍ରଗୁଡ଼ିକ ମଧ୍ୟରେ ସ୍ତ୍ରୀ, କା, ମଲାଜହ୍ନ, ଅଭିନେତ୍ରୀ, ଅନୁତାପ, କିଏ କାହାର, ଅମଡ଼ା ବାଟ, ଅଦିନ ମେଘ ଆଦି ଅନ୍ୟତମ । ମୃତ୍ୟୁ ୨୦୨୨ ମସିହା ଜୁଲାଇ ମାସ ୩୧ ତାରିଖରେ ୮୪ ବର୍ଷ ବୟସରେ ହୃଦ୍‌ଘାତ ଯୋଗୁ କଲିକତାର ସଲ୍ଟଲେକସ୍ଥିତ ବାସଭବନରେ ତାଙ୍କର ପରଲୋକ ଘଟିଥିଲା ।